ഇരട്ടക്കുട്ടികളുടെ മരണം: വിറങ്ങലിച്ചു പേരോട് പ്രദേശം നാദാപുരം: അമ്മ ഇരട്ടക്കുട്ടികളെ കിണറ്റിലെറിഞ്ഞു കൊന്ന സംഭവത്തില് നടുങ്ങിനില്ക്കുകയാണ് തൂണേരി പഞ്ചായത്തിലെ പേരോട് പ്രദേശം. സന്ധ്യവരെ വീട്ടുകാരൊത്ത് സല്ലപിച്ചിരുന്ന കുട്ടികള് രാത്രിയില് ഉമ്മയോടൊപ്പം മുകളിലത്തെ നിലയിലായിരുന്നു. രാത്രി പത്തോടെയാണ് നാടിനെ നടുക്കിയ ദുരന്തം പുറംലോകം അറിയുന്നത്. രണ്ടു കുട്ടികളും മരണത്തിന് കീഴടങ്ങിയെങ്കിലും സുബീന 30 കിണറ്റിലെ മോട്ടോര് പൈപ്പില് പിടിച്ചു രക്ഷപ്പെടുകയായിരുന്നു. കുടുംബ പ്രശ്നങ്ങള് ഒന്നും തന്നെ പറയാനില്ലാത്ത വീട്ടില് നടന്ന സംഭവത്തില് പ്രദേശമാകെ വിറങ്ങലിച്ചു. നേരത്തെ വിവാഹമോചിതയായ സുബീനയെ റഫീഖ് വിവാഹം കഴിക്കുകയായിരുന്നു. സംഭവസമയം ഭര്തൃമാതാവ് മാമി, ഭര്തൃ സഹോദരി നസീറ എന്നിവര് മാത്രമാണ് വീട്ടില് ഉണ്ടായിരുന്നത്. ഭര്തൃവീട്ടില് താമസിക്കുന്ന നസീറയെ ഞായറാഴ്ച പകല് സുബീന തന്നെ ഇവിടേക്കു വിളിച്ചു വരുത്തുകയായിരുന്നുവെന്ന് ബന്ധുക്കള് പറഞ്ഞു. സംഭവം നടക്കുമ്ബോള് ഭര്ത്താവ് റഫീഖ് തൊട്ടടുത്ത വീട്ടിലായിരുന്നു ഉണ്ടായിരുന്നത്. സന്ധ്യയ്ക്കു ശേഷം കുട്ടികളുമായി വീടിന്റെ മുകള് നിലയില് കഴിഞ്ഞിരുന്ന ഇവര് ഏതു സമയത്താണ് പുറത്തേക്കു പോയതെന്ന് വീട്ടുകാര്ക്കറിയില്ല. കോഴിക്കോട് മെഡിക്കല് കോളജിലെ പോസ്റ്റ് മോര്ട്ടത്തിന് ശേഷം കുരുന്നുകളുടെ മൃതദേഹം മുദാക്കര ജുമാ മസ്ജി ദില് കബറടക്കി.